"Ghinion, tara s-a trezit din somn". Peste 10.000 de clujeni, majoritatea tineri, au ieșit în stradă pentru a protesta împotriva Guvernului Ponta și pentru a-și manifesta solidaritatea cu românii din diaspora care au fost ținuți la cozi uriașe în fața secțiilor de votare din străinătate în primul tur de scrutin. Mitinguri SIMILARE au avut loc la Bucureşti, Timişoara, Oradea, Iaşi şi Constanţa.

Cu toate că au existat încercări de discreditare a mișcării civice, despre care s-a spus că ar fi alimentată de PDL și PNL, e limpede că majoritatea protestatarilor au ieșit în stradă din pură convingere. Uitați-vă la imagini și veți vedea în stradă la Cluj oameni liberi, informați, studenți, tineri căsătoriți cu copii în brațe sau oameni în vârstă care au preferat să nu tacă.

Facebook a fost principalul catalizator al mișcării de protest, iar de data aceasta, cei 10.000 de oameni care au promis că vor ieși în stradă au fost acolo.

Protestatarii au plecat din Piața Unirii, au inundat Bulevardul Eroilor, pe urma au intrat pe strada Baba Novac iar un cordon de jandarmi au direcționat mulțimea astfel încât să nu ajungă în fața Prefecturii Cluj. Din zona prefecturii, multimea a urcat pe Bulevardul 21 dec spre Piata Unirii, apoi s-a oprit la Monumentul Memorandistilor pe Eroilor.

Atmosfera a fost pe tot traseul foarte animată, datorită scandărilor cu miez ale protestatarilor: "Ghinion, tara s-a trezit din somn", "I-ati gonit din tara, fiinda nu va pasa", "Protestez civilizat, dar sunt tare ofticat", "PSD, frica ta, se numeste DNA", "Ponta, nu uita, Transilvania nu-i a ta", "Jos comunismul", "Vor sa voteze, lasati-i sa voteze", "Nu stati in casa, daca va pasa" etc.